V zadnjih desetletjih se je povečalo število oseb, ki potujejo z letalom. EU je leta 2019 zabeležila približno milijardo potnikov, ki so vstopili v EU ali izstopili iz nje, od tega pol milijarde potnikov v zračnem prometu. To povzroča pritisk na zunanje zračne meje. V tem kontekstu so predhodne informacije o potnikih (v nadaljnjem besedilu: podatki API) učinkovito orodje za vnaprejšnje obveščanje mejnih organov o številu in identiteti potujočih v zračnem prometu in omogočajo predhodna preverjanja teh potujočih pred njihovim prihodom na zunanjo mejo. Vendar obstajata dve glavni težavi, ki povzročata vrzeli in nedoslednosti v načinu, kako države članice obdelujejo podatke API, tako za namene upravljanja meja kot tudi za namene preprečevanja, odkrivanja, preiskovanja in pregona kaznivih dejanj.

·Prvič, učinkovito upravljanje meja zahteva, da se opravi učinkovito in sistematično predhodno preverjanje vseh potujočih v zračnem prometu, ki prehajajo zunanje schengenske meje, na podlagi podatkov API. Vendar vse države članice ne zahtevajo od letalskih prevoznikov, da prenesejo podatke API. Poleg tega je bilo v oceni direktive API iz leta 2020 ugotovljeno, da tiste države članice, ki so vzpostavile sistem za podatke API, možnosti obdelave teh informacij ne uporabljajo v zadostni meri za izboljšanje upravljanja meja. Za učinkovito uporabo podatkov API morajo biti zbrane informacije zanesljive in preverjene, kar zdaj včasih niso. Direktiva API dejansko ne predpisuje sredstev za zbiranje podatkov API od potnikov, zato je mogoče, da se nacionalnim organom posredujejo nepopolni ali nepravilni podatki. Zaradi vsega navedenega in zaradi prožnosti, ki jo omogočajo zahteve iz direktive API, se navedena direktiva v različnih državah članicah zelo različno izvaja. Tako se ne opravi predhodno preverjanje vseh potnikov v zračnem prometu, ki prehajajo zunanjo schengensko mejo, na podlagi podatkov API.

·Drugič, skupna obdelava podatkov API in podatkov iz evidence podatkov o potnikih (v nadaljnjem besedilu: podatki PNR) je učinkovito orodje, s katerim lahko organi za preprečevanje, odkrivanje in preiskovanje kaznivih dejanj odkrijejo teroriste in storilce drugih hudih kaznivih dejanj. Boj proti hudim kaznivim dejanjem in terorizmu je jasen namen obdelave podatkov API, vendar je učinkovit le, če se podatki obdelujejo skupaj z informacijami o rezervacijah, ki jih vsebujejo podatki PNR. Zgoraj opredeljene pomanjkljivosti pri obdelavi podatkov API spodkopavajo uporabo teh podatkov za namene preprečevanja, odkrivanja, preiskovanja in pregona kaznivih dejanj. Ker sedanji okvir EU omogoča skupno obdelavo podatkov API in podatkov PNR samo za lete, ki vstopajo v EU ali izstopajo iz nje, obstaja tudi velika varnostna vrzel pri obdelavi podatkov o potnikih v zračnem prometu s strani organov držav članic za lete znotraj EU in notranje lete. Komisija je za odpravo te vrzeli v strategiji za v celoti delujoče in odporno schengensko območje iz junija 2021 pozvala k večji uporabi podatkov API v kombinaciji s podatki PNR za lete znotraj schengenskega območja, da bi se, ob upoštevanju temeljne pravice do varstva osebnih podatkov in temeljne pravice do prostega gibanja, znatno izboljšala notranja varnost.